Verdagte vas, kontant in emmers gevind ná geldwa-roof | Maroela Media
Die geldwa wat beroof is (Skermskoot: Disco DICE, Twitter)
Van die kontant wat Saterdag tydens 'n geldwa-rooftog in Bloemfontein gesteel is, is die volgende oggend teruggevind toe een van die rowers vasgetrek is.
'n G4S-geldwa was Saterdag omstreeks 10:30 besig by 'n kitsbank by 'n winkelsentrum in Moshoeshoestraat in Rocklands toe gewapende rowers op die voertuig toegeslaan het.
"Die rowers het die veiligheidswagte oorrompel en hul vuurwapens afgeneem. Hulle het met 'n geldhouer gevlug en skote afgevuur," het kapt. Lynda Steyn, woordvoerder van die Valke, gesê.
Daar is tydens die voorlopige ondersoek vasgestel dat die rowers drie voertuie in die aanval gebruik het.
Die leë geldhouer is later die dag naby die Tebelelo Primary School teruggevind.
'n Soektog na die rowers en gesteelde geld is deur 'n multidissiplinêre span van die polisie van stapel gestuur.
Een van die vermeende rowers (50) is Sondagoggend in sy huis in die Rocklands-nedersetting aangekeer. Sy huis is deursoek en ongeveer R15 000 kontant is in emmers in 'n slaapkamer gevind.
Die verdagte sal na verwagting Dinsdag in die Bloemfonteinse landdroshof verskyn op aanklag van gewapende roof.
Nie baie slim nie…ha haha
Geweld, aanranding, roof, verkragting, leuens: die nuus, ELKE dag, in Suid-Afrika. Ons weet nie meer wat goeie, positiewe nuus is nie. Ons is moeg, moedeloos, in der dagen sat! Sal dit ooit weer beter gaan?
Hierdie "silly season" kan ek nie hanteer nie! Ek hoop nie die knaap kry borg nie en sê waar sy maaitjes is. Elke dag dieselfde nuus party dae net erger
Jip, same old news, net plekke en name verander
My neef het toe hy nog 'n kind was (die 60's) die trein spoor naby hulle huis geloop, en 'n plastiek sak met heelwat geld in op die spoorlyn gekry. Wat is die kanse as ek 'n loopie in die bosse vat, dat ek 'n emmer/s met geld sal teekom?